ქეითი ო’ბრაიენი

**ქეითი მ. ო’ბრაიენი** (დ. 12 თებერვალი, 1989) — ამერიკელი მსახიობი. ის ყველაზე მეტად ცნობილია შემდეგი როლებით: ბოდიბილდერი ჯეკი ფილმში *„Love Lies Bleeding“*, იმპერიის კავშირგაბმულობის ოფიცერი ელია კეინი სერიალ *„The Mandalorian“*-ის მეორე და მესამე სეზონებში და ჯორჯი Syfy-ის ზომბი-სერიალში *„Z Nation“*, მაიორი სარა გრეი The CW-ის სუპერგმირულ სერიალში *„Black Lightning“*, კიმბალი სერიალში *„Agents of S.H.I.E.L.D.“*, ჯენტორა ფილმში *„Ant-Man and the Wasp: Quantumania“* და კოდიაკი ფილმში *„Mission: Impossible – The Final Reckoning“*.

## ადრეული ცხოვრება
ო’ბრაიენი შერეული რასის წარმომადგენელია. ო’ბრაიენმა საბრძოლო ხელოვნების შესწავლა ხუთი წლის ასაკში დაიწყო, ცხრა წლისამ კი შორეი გოჯუ-რიუ კარატეში ყავისფერი ქამარი მოიპოვა. ახალგაზრდობისას ის მრავალ სპორტულ პროგრამაში მონაწილეობდა, ასევე ჩართული იყო მუსიკალურ პროგრამებში.

ო’ბრაიენი ინდიანას უნივერსიტეტში (ბლუმინგტონი) სწავლობდა, სადაც ფსიქოლოგიისა და გერმანული ფილოლოგიის ფაკულტეტები დაამთავრა. ო’ბრაიენი ამავე უნივერსიტეტის იმპროვიზაციული კომედიის დასის — *„Hoosonfirst“*-ის ერთ-ერთი პირველი წევრი იყო. მან სამართალდამცავის სერტიფიკატი უნივერსიტეტის კადეტ ოფიცერთა პროგრამის ფარგლებში მიიღო. უნივერსიტეტში სწავლისას მან ასევე მოიპოვა შავი ქამარი ჰაპკიდოში აშშ-ის ჰაპკიდოს ფედერაციის მეშვეობით.

უნივერსიტეტის დამთავრების შემდეგ, ის შვიდი წლის განმავლობაში პოლიციის ოფიცრად მუშაობდა კარმელის პოლიციის დეპარტამენტში (ინდიანა). იგი ასევე იყო კრიზისული ინტერვენციის ჯგუფის  წევრი, რომელიც სპეციალიზებული იყო ისეთი ადამიანების დახმარებაზე, რომლებსაც აღენიშნებოდათ: ფსიქოზი, დეპრესია, ალცჰაიმერის დაავადება და აუტიზმი. მან პერსონალური მწვრთნელის სერტიფიკატი აიღო და ბოდიბილდინგის შეჯიბრებებში დაიწყო მონაწილეობა, პარალელურად კი „ინდის მსახიობთა აკადემიაში“ გადიოდა მომზადებას. მან ფიგურის კატეგორიაში ორჯერ იასპარეზა — 2014 წლის სექტემბერსა და 2015 წლის მაისში, თუმცა შეჯიბრებები შეწყვიტა დიდი ხარჯებისა და იმის გამო, რომ სხვა მონაწილეების მსგავსად სტეროიდების მიღება არ სურდა.

2016 წელს ო’ბრაიენი ლოს-ანჯელესში გადავიდა კინოსა და ტელევიზიაში კარიერის დასაწყებად. როლის მოლოდინში, ის კალიფორნიის უნივერსიტეტის  საბრძოლო ხელოვნების პროგრამაში მუშაობდა, სადაც თავდაცვის გაკვეთილების ატარებდა და ჰაპკიდოს პროგრამას ხელმძღვანელობდა. ამავე პროგრამის ფარგლებში მან მუაი ტაი და ბრაზილიური ჯიუ-ჯიცუ შეისწავლა. ამას მოჰყვა როლები სერიალებში: *„Halt and Catch Fire“*, *„Tosh.0“* და *„How to Get Away with Murder“*.

2018 წელს ო’ბრაიენმა მიიღო თავისი პირველი მუდმივი როლი კომედიურ მძაფრსიუჟეტიან სერიალში *„Z Nation“*, სადაც ის ჯორჯს — აპოკალიფსის პერიოდის ახალგაზრდა ლიდერს განასახიერებდა. 2019 წელს ის გამოჩნდა CW-ის სერიალში *„Black Lightning“*, სადაც ასრულებდა ASA-ს ანტაგონისტის, მაიორ სარა გრეის როლს. მან ასევე ითამაშა HBO-ს სერიალ *„Westworld“*-ის მე-3 სეზონში.

2020 წელს ო’ბრაიენი დაამტკიცეს ელია კეინის როლზე — პერიოდული პერსონაჟი *„ვარსკვლავური ომების“*  სერიალ *„მანდალორელის“* მე-2 და მე-3 სეზონებში.

მას Marvel-ის კინოსამყაროშიც აქვს ნათამაშები: 2020 წელს კიმბალის როლში სერიალში *„Agents of S.H.I.E.L.D.“*, ხოლო 2023 წელს — ერთ-ერთ მთავარ, ჯენტორას როლში. ჯენტორა კვანტურ სამყაროში თავისუფლებისთვის მებრძოლთა ლიდერია ფილმში *„Ant-Man and the Wasp: Quantumania“*.

2022 წელს გამოცხადდა, რომ ო’ბრაიენი კრისტენ სტიუარტთან ერთად მთავარ როლს შეასრულებდა ფილმში *„Love Lies Bleeding“*. ფილმი კინოეკრანებზე სტუდია A24-მა 2024 წლის 8 მარტს გამოუშვა. 2024 წლის მარტში ო’ბრაიენი ფილმ *„Mission: Impossible – The Final Reckoning“*-ის სამსახიობო გუნდს შეუერთდა, სადაც აშშ-ის სამხედრო-საზღვაო ძალების მყვინთავის როლი შეასრულა. ფილმი ეკრანებზე 2025 წლის 23 მაისს გამოვიდა.

## პირადი ცხოვრება
ო’ბრაიენი ლესბოსელია. ო’ბრაიენი იხსენებს, რომ მიუხედავად იმისა, რომ მიმღებ ოჯახში გაიზარდა, თავდაპირველად საკუთარ სექსუალობაში დარწმუნებული არ იყო. გარდამტეხი მომენტი მამაკაცთან პაემნის დროს დადგა, რის შესახებაც მოგვიანებით თქვა: „ამ მოლუსკმა უფრო მეტად დამაინტერესა, ვიდრე ამ კაცმაო“. სწორედ მაშინ მიხვდა, რომ მისი ლტოლვა ქალებისკენ იყო მიმართული.

2016 წელს ლოს-ანჯელესში გადასვლიდან მალევე, ო’ბრაიენმა სტუდენტური ფილმის გადასაღებ მოედანზე თავისი პარტნიორი, კაილი ჩი გაიცნო. წყვილი ლოს-ანჯელესში ერთად ცხოვრობს, მათ 2020 წლის ივლისში იქორწინეს. მსახიობს კრონის დაავადება აქვს, რის გამოც ფილმ *„Love Lies Bleeding“*-ის გადაღებების შემდეგ ნაწლავის ოპერაცია ჩაუტარდა.

## რესურსები ინტერნეტში
*
*

## სქოლიო
კატეგორია:დაბადებული 12 თებერვალი
კატეგორია:დაბადებული 1989
კატეგორია:ცოცხალი ადამიანები
კატეგორია:ამერიკელები
კატეგორია:მსახიობები
კატეგორია:ამერიკელი ქალი მსახიობები